Oos-Kaap beleef warmste lente | Netwerk24
Deur Cara-Lee Dorfling 03 Desember 2019 06:19
Die Oos-Kaap het die warmste lente op rekord beleef.
’n Groep kinders baljaar in ’n poel water wat vloei vanuit die Willowdam in Uitenhage, een van die dorpe in die Nelson Mandelabaai-metro. Foto: Lulama Zenzile
Volgens dié rekords, van 1994 tot 2019, het die provinsie gedurende die afgelope lentemaande (September tot November) gemiddeld maksimum temperature van tussen 2 °C en 3 °C warmer as die standaard ervaar.
Benewens die rekordhoë gemiddelde maksimum temperature wat aangeteken is, het die provinsie ook ’n lente met rekordlae reënval gehad.
“Gemiddeld het die streek 30% minder reën in die lentemaande gehad, met die laagste in Graaff-Reinet, wat slegs 12% van hul standaardreënval gekry het,” lui ’n verklaring van Garth Sampson, skakelbeampte by die weerkantoor in Port Elizabeth.
Volgens die weerkantoor se rekords in die gegewe tydperk was dit in minstens agt dorpe en stede die droogste lenteseisoen, met reënvalsyfers wat soos volg oor die seisoen gemeet is:
* Molteno – 20 mm;
* Elliot – 72 mm;
* Cradock – 14 mm;
* Fort Beaufort – 52 mm;
* Dohne – 60 mm;
* Middleton – 21 mm;
* Makhanda (Grahamstad) – 36 mm; en
* Oos-Londen – 109 mm.
Hoewel dit voorkom of Oos-Londen goeie reën in dié tydperk gekry het, meen Sampson vir dié gebied is die totaal min en volgens hul rekords die laagste nog.
Dus moet water spaarsamig gebruik word, veral met die Nelson Mandelabaai-metro se damme wat tot 35% gedaal het.
In Port Elizabeth (86 mm), Jamestown (9 mm) en Graaff-Reinet (9 mm) was die afgelope lenteseisoen ook die tweede droogste nog op rekord.
Sampson waarsku dat die vooruitsigte vir reën oor die komende somermaande droewig lyk, met onder normale reënval wat oor die Oos-Kaap verwag word.
“Dus moet water spaarsamig gebruik word, veral met die Nelson Mandelabaai-metro se damme wat tot 35% gedaal het.”
Volgens die jongste syfers wat Maandag deur die munisipaliteit bekend gemaak is, is die opgaardamme in die metro nou gesamentlik gemiddeld 35,67% vol, teenoor verlede week se 36,37%.
Die daling in die watervlakke is ondanks die metro se volgehoue pleidooi aan inwoners om water spaarsamig te gebruik.
Meer oor: Graaff-Reinet | Port Elizabeth | Oos-Kaap | Jamestown | Droogte | Hittegolf | Hitte
Churchilldam loop oor ná goeie reën